George Stephenson a fost un inginer englez care a construit prima cale ferată publică ce utiliza locomotive cu abur.
A fost considerat părintele căilor ferate. Ecartamentul liniei sale de 1.435 mm (4 picioare și 8 țoli și jumătate) este considerat actualmente ecartamentul normal (standard) al căilor ferate. Împreună cu unicul său fiu, Robert Stephenson, un valoros inginer feroviar au condus lucrările de construcție a liniei Stockton-Darlington.
Calea ferată Stockton–Darlington, deschisă în 1825, a fost construită în scopul de a transporta atât marfă cât și pasageri, legând la început orașele miniere din interior de portul Stockton, unde cărbunele era încărcat pe vase maritime. A fost prima cale ferată din lume deschisă traficului public de călători.
