Thales din Milet a fost un filozof grec presocratic, care a contribuit la dezvoltarea matematicii, astronomiei, filozofiei. Este considerat părintele științelor. Era nominalizat în toate listele tradiționale ale celor "Șapte Înțelepți". Avea o reputație de priceput om politic, cât și de inginer. Observarea a stelelor a condus la aplicații practice în navigație: el a studiat mișcarea stelelor din Carul Mic, după care navigau fenicienii. El a demonstrat caracterul practic al filozofiei sale. 
În domeniul matematicii, Thales a adus geometria în Grecia, familiarizându-se cu ea în timpul călătoriilor sale în Egipt și dezvoltând-o ulterior. Teoremele geometrice elaborate de el au constituit temelia matematicii grecești. Thales a demonstrat că: 1. un cerc este împărțit în două părți egale de diametru; 2. unghiurile bazei unui triunghi isoscel sunt congruente; 3. unghiurile opuse la vârf sunt congruente;
4. un triunghi este determinat dacă sunt date o latură și unghiurile adiacente ei; 5. unghiul înscris într-un semicerc este unghi drept; 6. o paralelă dusă la una dintre laturile unui triunghi formează segmente proporționale pe celelalte două laturi ale triunghiului dat. Teorema patru este asociată cu realizarea practică a măsurării distanței dintre vasele de pe mare. Thales a măsurat înălțimea piramidelor din Egipt, folosind umbrele (a determinat momentul zilei în care umbra noastră este egală cu înălțimea). Thales a fost primul care a determinat cursa Soarelui de la un solstițiu la celălalt și a declarat că mărimea Soarelui ar fi a 720–a parte din cercul solar, și mărimea Lunii ar fi aceeași fracție din cercul lunar. Se spune că el a descoperit cele patru anotimpuri ale anului și l-a împărțit în 365 de zile.